Presidenttiehdokas ja perussuomalaisten ensimmäinen varapuheenjohtaja Laura Huhtasaari julkaisi naistenpäivän aattona blogikirjoituksen, jossa hän julistaa nykyfeminismin pelleilyksi.

Nykyajan feminismi ei selvästikään ole Laura Huhtasaaren mieleen. PASI LIESIMAA/IL

Poliitikko Laura Huhtasaari ilmoittaa olevansa kyllästynyt feminismiin ja sanoutuu siitä irti lopullisesti - tai kuten hän blogissaan kirjoittaa, " once and for all " .

Päätös perustuu Huhtasaaren työpöydälle ilmestyneeseen kirjaan. Kyseessä on vuonna 2012 naistenpäivän kunniaksi julkaistu Katja Ketun ja Krista Petäjäjärven antologia Pimppini on valloillaan.

Kirja sai Huhtasaaren sapen kuohumaan.

- Kääk! Kuvassa näkyvä kirja oli työpöydälläni. Voisinko tosiaan tuomita kirjan pelkästään nimen perusteella? Kyllä voisin.

Huhtasaaren mielestä feminismi on ottanut käännöksen surkeaan suuntaan.

- Olen lopun kyllästynyt nykyajan feminismiin, se on pelleilyä. Feministit ovat luoneet hirviön, jota ei hallitse enää kukaan. Ennen oli normaalia olla lukuisilla eri tavoilla nainen, nykyään keksitään uusia sukupuolia. Aiemmin feminismi ajoi naisten oikeuksia, nykyään se on pystyttänyt vihan barrikadit, jonka kohteena on valkoinen kristitty mies, Huhtasaari kirjoittaa.

Huhtasaaren mukaan feminismi halveksii juutalais-kristillistä kulttuuria, mutta islamilaisesta kulttuurista ollaan täysin vaiti.

Ei sananvapautta

Huhtasaari väittää, että feministit ovat marssittamassa meitä uuteen maailmaan, jossa ei ole sananvapautta.

- Ammattisanat pitää vaihtaa ja kieli pitää muuttaa. Kanadan pääministeri kavahti sanaa mankind, se pitää korvata sanalla peoplekind, hän kirjoittaa.

- Älä käytä Kanadassa väärää pronominia, koska siinä ei selittelyt auta. Se on sakot, siis ensikertalaisille, seuraavalla kerralla kalterien taakse?

Blogitekstinsä loppupuolella Huhtasaari kertoo, että on kulunut tovi siitä, kun joku on vaatinut häntä irtisanoutumaan mistään.

- Teen sen nyt pyytämättä, irtisanoudun feminismistä once and for all.

Huhtasaaren kirjayllätyksestä uutisoi ensin Demokraatti.

Laura Huhtasaari kertoo rivoista sähköposteista eduskunnassa Sensuroimaton Päivärinta -ohjelmassa lokakuussa.